ഇനി എന്ന് എന്റെ വയര് നിറയും ? കാസര്കോട് നഗരത്തിലെ ഒരു ഹോട്ടലിനു സമീപം ബലൂണ് ഊതി വീര്പ്പിച്ചു വില്ക്കുന്ന ബാലന്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ കുട്ടി ഒന്നും കഴിച്ചിട്ടില്ലെന്നു വ്യക്തം. വിശക്കുന്നുണ്ടോയെന്നു ചോദിച്ചപ്പോള് തലയാട്ടി. നാട്ടുകാരില് ചിലര് ഭക്ഷണവും വാങ്ങി നല്കി. ചോദിച്ചപ്പോള് ഹിന്ദി മാത്രമേ സംസാരിക്കാനറിയൂ. തന്നെ പോലെ കുറെപേരേ പല സ്ഥലത്തും ഇതുപോലെ നിര്ത്തിയിട്ടുണ്ട്. ഫോട്ടോ എടുക്കാന് ശ്രമിച്ചപ്പോള് ഡിലീറ്റ്് ചെയ്യണമെന്നും ആരെയും ഫോട്ടോ എടുക്കാന് അനുവദിക്കരുതെന്നു പറഞ്ഞിട്ടുണ്ടെന്നും കുട്ടി വിശദീകരിച്ചു. കോവിഡ് കാലത്തിനു ശേഷം അയല് സംസ്ഥാനങ്ങളില് നിന്ന് ധാരാളം കുട്ടികളെയാണ് കുടുംബസമേതവും അല്ലാതെയും ജില്ലയിലെ വിവിധ സ്ഥലങ്ങളില് എത്തിച്ചിരിക്കുന്നത്. ബലൂണ്, കളിപ്പാട്ടങ്ങള് തുടങ്ങിയവയുടെ വില്പനയാണ് ഈ കുരുന്നുകളെ ഉപയോഗിച്ച് നടത്തുന്നത് സ്കൂളില് പോലും പോകാത്ത സാഹചര്യം കോവിഡ് ഭീഷണി നിലനില്ക്കുന്നതിനാല് കുട്ടികളെ സ്കൂളില് പോലും പോകാന് വിടാത്ത സാഹചര്യത്തിലാണ് ഇവരെ ഉപയോഗിച്ച് കച്ചവടം നടക്കുന്നത്. രക്ഷിതാക്കള് പോലും കൂടെയില്ലാതെയാണ് ചിലയിടങ്ങളില് കുട്ടികളെ തെരുവിലേക്ക് ഇറക്കിയിരിക്കുന്നത്. കോവിഡ് പ്രതിരോധത്തിനുള്ള മാസ്ക്, സാനിറ്റൈസര് തുടങ്ങിയവയൊന്നും ഇവര് ഉപയോഗിക്കുന്നുമില്ല. കോവിഡ് കാലം, സമ്മാനിച്ച പട്ടിണി കോവിഡ് കാലത്തു നിത്യ ചെലവിനും ഭക്ഷണത്തിനും വകയില്ലാതെ നാടോടി കുടുംബങ്ങളടക്കം വലിയ പ്രയാസത്തിലാണ്. ഈയൊരു സാഹചര്യത്തിലാണ് കുട്ടികളെകൂടി തെരുവു കച്ചവടത്തിനിറക്കേണ്ട ഗതികേടിലേക്ക് നാടോടി സംഘങ്ങള് എത്തിച്ചേര്ന്നിരിക്കുന്നത്.ഉത്സവങ്ങളും പരിപാടികളും ഇല്ലാതായതോടെ വരുമാനം നിലച്ച ഇവര് കടുത്ത പ്രതിസന്ധിയിലാണ് ജീവിതം തള്ളിനീക്കുന്നത്. ചൈല്ഡ് പ്രൊട്ടക്ഷന് അന്വേഷിക്കും സംഭവം ശ്രദ്ധയില്പ്പെട്ടിട്ടുണ്ടെന്നും അന്വേഷിക്കുമെന്നും ചൈല്ഡ് പ്രൊട്ടക്ഷന് ഓഫിസര് വ്യക്തമാക്കി. കാഞ്ഞങ്ങാട് അടക്കം ഇത്തരം സംഭവങ്ങള് ഉള്ളതായി പരാതി ഉയര്ന്ന സ്ഥലങ്ങളില് പൊലീസിനൊപ്പം സ്ഥലം സന്ദര്ശിച്ചിരുന്നുവെന്നും കര്ശനമായ താക്കീത് നല്കിയിട്ടുണ്ടെന്നും അധികൃതര് പറഞ്ഞു. പലരും മാതാപിതാക്കള് ഉള്പ്പെടെയാണ് തെരുവില് കച്ചവടത്തിനിറങ്ങുന്നതെന്നും അധികൃതര് പറഞ്ഞു. അമ്മമാരോടൊപ്പം കച്ചവടത്തിനിറങ്ങുന്ന കുട്ടികളെ പിടികൂടി ശിശു സംരക്ഷണ കേന്ദ്രത്തിലേക്കു മാറ്റാനും പ്രയാസമാണ്. നമുക്ക് എന്തു ചെയ്യാനാവും ? കുട്ടികളെ ഉപയോഗിച്ച് കച്ചവടം നടത്തുന്നതു ശ്രദ്ധയില്പ്പെട്ടാല് അധികൃതരെ അറിയിക്കണം. പൊലീസ്, ചൈല്ഡ് ലൈന്, ജില്ലാ ചൈല്ഡ് പ്രൊട്ടക്ഷന് ഓഫിസര്, ചൈല്ഡ് വെല്ഫെയര് കമ്മിറ്റി അംഗങ്ങള്, ജില്ലാ പ്രൊബേഷന് ഓഫിസര് തുടങ്ങിയവരെ അറിയിക്കാം. ടോള് ഫ്രീ നമ്ബര്: 1098